Diari Oficial de la Generalitat Valenciana


Sumari del DOGV 3455, del 16-03-1999 (1999/2238)

ORDRE de 9 de març de 1999, de la Conselleria d’Agricultura, Pesca i Alimentació, per la qual es regulen en la Comunitat Valenciana les declaracions de conreu d’oliverar per a les plantacions anteriors a l’1 de novembre de 1998 i la declaració prèvia d’intenció de plantar per a les plantacions d’oliverar que es realitzaran a partir de l’1 de novembre de 1998, amb vistes a la inclusió d’aquestes en el règim d’ajuda previst en l’organització comuna de mercats del sector de les matèries grasses en vigor a partir de l’1 de novembre de l’any 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/03/09/(1)/dof/vci/html**

### Dades del document

Número de DOGV
:   3455

Data del DOGV
:   16-03-1999

Secció del DOGV
:   I. DISPOSICIONS GENERALS

Número del document
:   1999/2238


Data del document
:   09-03-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * oleïcultura
    * producció vegetal
    * regulació de la producció agrícola

ORDRE de 9 de març de 1999, de la Conselleria d'Agricultura, Pesca i Alimentació, per la qual es regulen en la Comunitat Valenciana les declaracions de conreu d'oliverar per a les plantacions anteriors a l'1 de novembre de 1998 i la declaració prèvia d'intenció de plantar per a les plantacions d'oliverar que es realitzaran a partir de l'1 de novembre de 1998, amb vistes a la inclusió d'aquestes en el règim d'ajuda previst en l'organització comuna de mercats del sector de les matèries grasses en vigor a partir de l'1 de novembre de l'any 2001. [1999/M2238]
  
El Reglament CE 136/66, del Consell, de 22 de setembre, pel qual s'estableix una organització comuna de mercat en el sector de les matèries grasses, preveu en l'article 5 la concessió d'una ajuda a la producció d'oli o d'oliva de taula.
  
El Reglament CE 1.638/98, del Consell, de 20 de juliol, estableix en l'article 4 l'exclusió de qualsevol futur règim d'ajuda en vigor a partir de l'1 de novembre de 2001, de les oliveres plantades després de l'1 de maig de 1998 que no formen part d'un programa de reconversió d'un antic oliverar o d'un programa aprovat per la Comissió.
  
El Reglament CE 2.366/98, de la Comissió, de 30 d'octubre de 1998, pel qual s'estableixen disposicions d'aplicació del règim d'ajudes a la producció d'oli d'oliva per a les campanyes de comercialització 1998/99 a 2000/01, en l'article 5 estableix l'obligació d'efectuar una declaració de noves plantacions per a les oliveres plantades entre l'1 de novembre de 1995 i el 31 d'octubre de 1998, i d'una declaració prèvia d'intenció de plantar per a les oliveres plantades després del 31 d'octubre de 1998.
  
El Reial Decret 368/1999, de 5 de març, pel qual es regula l'ajuda a la producció d'oli d'oliva per a les campanyes 1998-1999 a 2000-2001, regula la declaració de noves plantacions i de les declaracions prèvies a la plantació d'oliveres, amb l'establiment d'un element de prova per a acreditar que les plantacions van ser efectuades en el període de referència i amb la concessió de la possibilitat que les comunitats autònomes establisquen altres elements de prova que consideren apropiats.
  
A fi de regular en l'àmbit territorial de la Comunitat Valenciana la presentació de les declaracions de plantacions efectuades abans de l'1 de novembre de 1998, els elements de prova que cal aportar en el sentit que s'estableix en l'article 5 del Reglament CE 2.366/98 i les declaracions prèvies a les plantacions a efectuar a partir de l'1 de novembre de 1998, per a la inclusió d'aquestes en el règim d'ajudes vigent a partir de la campanya de comercialització 2001-2001, d'acord amb les atribucions conferides per l'article 35 de la Llei de Gover Valencià,
  
ORDENE
  
Article 1. Objecte
  
Aquesta ordre regula, en l'àmbit territorial de la Comunitat Valenciana, la presentació i el contingut de les declaracions de plantacions d'oliverar efectuades abans de l'1 de novembre de 1998 i les declaracions prèvies d'intenció de plantar per a les plantacions d'oliverar que tinguen lloc a partir de l'1 de novembre de 1998, a l'efecte que es preveu en l'article 5 del Reglament CE 2.366/98, de la Comissió, de 30 d'octubre, amb la finalitat que aquestes plantacions tinguen dret a l'ajuda a la producció d'olives en el marc de l'organització comuna de mercat del sector de les matèries grasses en vigor a partir de l'1 de novembre del 2001.
  
CAPÍTOL I
  
Declaracions per a plantacions anteriors
  
a l'1 de novembre de 1998
  
Article 2. Declaracions obligatòries
  
Tots els explotadors d'un oliverar situat en territori de la Comunitat Valenciana, en les parcel·les del qual haja tingut lloc la plantació d'oliveres en el període comprés entre l'1 de novembre de 1995 i el 31 d'octubre de 1998, que desitgen que aquestes plantacions s'incloguen en el règim d'ajuda previst en l'organització comuna de mercats del sector de les matèries grasses en vigor a partir de l'1 de novembre del 2001, hauran de presentar una declaració de conreu d'acord amb les condicions establides en aquest capítol.
  
Article 3. Declaracions voluntàries
  
1. Aquells olivicultors que, d'acord amb l'article 2 anterior, no estiguen obligats a presentar una declaració però que han apreciat en la seua declaració de conreu en vigor per a la campanya 98-99 errors o omissions pel que fa a les oliveres i/o parcel·les la plantació de les quals ha tingut lloc abans de l'1 de novembre de 1995, podran efectuar una declaració voluntària en les mateixes condicions aplicables a la declaració obligatòria. No obstant això, la justificació de les oliveres i parcel·les solament els serà exigible quan tinga lloc un increment d'oliveres respecte de la declaració de conreu en vigor per a la campanya de comercialització 98-99.
  
2. Les declaracions voluntàries sols es podran tenir en compte a l'efecte de comptabilització de les oliveres amb vista a la inclusió d'aquestes en el règim d'ajuda aplicable a partir de l'1 de novembre del 2001, però les produccions obtingudes en oliveres i parcel·les que no figuren en la declaració de conreu en vigor per a la campanya de comercialització 1998-99 no podran ser objecte d'ajuda en la sol·licitud corresponent a aquesta campanya.
  
Article 4. Model de declaració i normes d'emplenament
  
1. Les declaracions obligatòries i voluntàries s'efectuaran segons el model facilitat amb aquesta finalitat per la Conselleria d'Agricultura, Pesca i Alimentació.
  
2. La declaració es realitzarà per termes municipals i en cada d'elles hauran de figurar la totalitat de parcel·les explotades pel declarant a 1 de novembre de 1998, corresponents al terme municipal objecte de la declaració, independetment de la data de plantació i de la inclusió o omissió d'aquelles en declaracions precedents presentades per tenir dret a l'ajuda prevista en el Reglament 136/66.
  
3. Quan pel nombre de parcel·les a declarar en un terme municipal determinat es necessite la utilització de més d'un imprés, s'indicarà, en l'espai habilitat amb aquesta finalitat, el número d'ordre de cada full i el total de fulls que integren la declaració. En aquests supòsits, les sumes totals d'oliveres i hectàrees s'indicaran en l'últim full de la declaració, mentre que en els fulls precedents les sumes apareixeran com a subtotals o total parcial.
  
4. A fi d'emplenar les declaracions a què fa referència aquest capítol I, s'entendrà per:
  
- Referències cadastrals. Dades de polígon, parcel·la i superfície expressada en hectàrees amb dos decimals que corresponguen a la parcel·la cadastral, segons el cadastre oficial de rústica en vigor l'any 1998. Per al cas particular de parcel·les que no figuren en el cadastre de rústica o per a parcel·les les dades de les quals no corresponguen a la realitat, els camps corresponents al polígon i a la parcel·la de la declaració s'emplenaran amb el caràcter X. Juntament amb la declaració, es presentarà un croquis detallat de la situació o una fotografia aèria que permeta la localització inequívoca de la parcel·la.
  
- Parcel·la oleícola. Part de la parcel·la cadastral que ocupen les oliveres explotades pel declarant, expressada en hectàrees amb dos decimals. Si el declarant posseeix més d'una parcel·la oleícola en la mateixa parcel·la cadastral, podrà optar per declarar separadament cada una d'elles o de manera conjunta totalitzant les dades de superfícies i oliveres.
  
- Règim d'explotació. Quan en la mateixa parcel·la cadastral coexistisquen més d'un explotasor, s'indicarà un 4 en aquest apartat. En cas contrari, s'indicarà amb 1, 2 o 3 per als casos de propietat, arrendament o altres formes de tinença, respectivament.
  
- Oliveres amb dret a l'ajuda. Oliveres plantades abans del 2 de maig de 1998 o oliveres plantades entre el 2 de maig de 1998 i el 31 d'octubre de 1998, sempre que en el mateix període s'haja produït una arrancada d'oliveres amb dret a l'ajuda en nombre igual al d'oliveres plantades.
  
- Oliveres sense dret a l'ajuda. Oliveres plantades després de l'1 de maig de 1998 que no substituïsquen un nombre igual d'oliveres amb dret a l'ajuda arrancades.
  
- Plantacions antigues. Plantacions d'oliveres efectuades abans de l'1 de novembre de 1995.
  
- Noves plantacions. Plantacions realitzades des de l'1 de novembre de 1995.
  
5. Tant en les declaracions obligatòries com en les voluntàries caldrà emplenar els apartats següents de la declaració:
  
a) Dades de localització de l'oliverar: província i municipi a què correspon la declaració.
  
b) Dades del declarant:
  
- Cognoms i nom o raó social del declarant, amb indicació del número d'identificació fiscal o codi d'identificació fiscal, respectivament.
  
- Domicili del declarant, localitat de residència i codi postal.
  
- Municipi a què pertany la localitat de residència quan aquesta no siga un municipi.
  
c) Dades de les parcel·les que figuren en la declaració vigent en la campanya 98-99 i, si s'escau, de les parcel·les omeses:
  
- Referències cadastrals de les parcel·les.
  
- Dades de la parcel·la oleícola, amb indicació de secà o regadiu i règim d'explotació.
  
- Plantacions antigues, amb indicació del nombre d'oliveres declarades i no declarades.
  
En les declaracions obligatòries s'emplenaran, a més, per a cada parcel·la, les dades següents:
  
- Plantacions noves d'oliveres amb dret a l'ajuda realitzades entre l'1 de novembre de 1995 i l'1 de maig de 1998, desglossant les declarades i les no declarades.
  
- Plantacions noves d'oliveres amb dret a l'ajuda realitzades entre el 2 de maig de 1998 i el 31 d'octubre de 1998, declarades i no declarades.
  
- Plantacions noves sense dret a l'ajuda: oliveres plantades després de l'1 de maig de 1998, total d'oliveres.
  
Article 5. Lloc i termini de presentació
  
1. Les declaracions es presentaran abans de l'1 d'abril de 1999, davant:
  
L'organització de productors reconeguda (des d'ara, ORP), per al cas que el declarant siga membre d'una ORP en la campanya 98-99.
  
En la resta de casos, davant les oficines comarcals i en els serveis territorials de la Conselleria d'Agricultura, Pesca i Alimentació, així com en qualsevol dels llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La ORP presentarà les declaracions rebudes dels olivicultors associats abans de l'1 d'abril de 1999, davant la Conselleria d'Agricultura, Pesca i Alimentació, o com a molt tard, abans de l'1 de juny de 1999.
  
3. A l'efecte de presentació de les declaracions, la ORP aportarà l'exemplar de la declaració reservat per a la Conselleria d'Agricultura, Pesca i Alimentació acompanyat dels elements de prova i de la documentació addicional presentada, si s'escau.
  
4. La ORP presentarà les declaracions classificades per províncies, acompanyades d'una relació i d'un fitxer informàtic ASCII en el qual constaran, almenys, per a cada una d'elles, les dades següents:
  
- Cognoms i nom o raó social del declarant.
  
- Número d'identificació fiscal o codi d'identificació fiscal del declarant.
  
- Província i municipi de la declaració, amb els codis INE.
  
- Data i número de registre d'entrada en la OPR.
  
El llistat, una vegada verificada la correspondència amb les declaracions entregades i amb el fitxer informàtic, es diligenciarà per a constància de la documentació entregada per la OPR.
  
Article 6. Elements de prova
  
1. Els olivicultors que presenten declaracions obligatòries segons l'article 2 d'aquest capítol hauran d'adjuntar a aquestes els elements de prova que demostren que:
  
a) Les oliveres declarades com a noves plantacions amb dret a l'ajuda, plantades durant el període comprés entre l'1 de novembre de 1995 i l'1 de maig de 1998, van ser plantades en aquest període.
  
b) Les oliveres declarades com a noves plantacions amb dret a l'ajuda, plantades després de l'1 de maig de 1998 i abans de l'1 de novembre de 1998, van ser plantades en aquest període i això va suposar també l'arrancada, per al mateix període, d'un nombre d'oliveres igual o superior a les plantades.
  
c) L'increment d'oliveres i la inclusió de parcel·les corresponents a plantacions antigues que no figuraven en la declaració en vigor per a la campanya 98-99 ha estat realment efectuat abans de l'1 de novembre de 1995.
  
2. Els olivicultors que presenten declaració voluntària segons l'article 3 d'aquest capítol sols hauran d'aportar element de prova quan en la seua declaració concórreguen les circumstàncies a què fa referència l'apartat c) del punt 1 d'aquest article.
  
3. Com a elements de prova a què fa referència aquest article seran admissibles els documents següents:
  
a) Per a les plantacions efectuades entre l'1 de novembre de 1995 i l'1 de maig de 1998
  
- Declaració de conreu d'oliverar registrada per l'òrgan gestor competent, amb data igual o anterior a l'1 de maig de 1998, efectuada pel mateix o diferent declarant, en què figuren les parcel·les objecte de la declaració amb el mateix nombre total d'oliveres i les mateixes referències cadastrals. En el supòsit que per motius de renovació cadastral les parcel·les que es van declarar al seu dia no conservaren les mateixes referències cadastrals o s'haguera produït una variació de les oliveres per agregació o segregació de parcel·les, caldrà acreditar aquesta situació mitjançant un certificat expedit pel centre de gestió cadastral i cooperació tributària competent, de manera que inequívocament, a criteri de la Conselleria d'Agricultura, Pesca i Alimentació, quede establit que la parcel·la en qüestió és la mateixa que la que figura en la declaració aportada com a prova.
  
- Factura de compra o albarà d'entrega de plantons d'oliveres, expedit per un viver autoritzat amb data igual o anterior a l'1 de maig de 1998 i per un nombre de plantes igual o superior a les oliveres objecte de la declaració.
  
- Un informe d'un tècnic agrícola competent, visat pel col·legi professional, en el qual se certifique que s'ha visitat la parcel·la i que, d'acord amb el desenvolupament vegetatiu apreciat, la plantació raonablement va poder ser realitzada amb anterioritat al 2 de maig de 1998.
  
- Tots els documents i proves que puga presentar la persona interessada que acrediten que la plantació va ser efectuada abans del 2 de maig de 1998.
  
b) Per a les plantacions efectuades després de l'1 de maig de 1998 i abans de l'1 de novembre de 1998
  
Per a les plantacions efectuades durant el període comprés entre el 2 de maig de 1998 i el 31 d'octubre de 1998, els elements de prova del fet que la plantació s'ha efectuat en aquest període seran els mateixos que els documents relacionats en l'apartat a) anterior, però les dates han de correspondre al període considerat. D'acord amb la reglamentació comunitària, a més caldrà justificar que en el període esmentat s'ha efectuat l'arrancada d'un nombre d'oliveres amb dret a l'ajuda igual o superior a les plantades.
  
L'element de prova de l'arrancada mencionat en el paràgraf anterior podrà consistir en:
  
- Un informe d'un tècnic agrícola, visat pel col·legi competent, en el qual se certifique que l'arrancada d'ha dut a terme en la parcel·la i durant el període a què fa referència la declaració. Caldrà precisar el nombre d'oliveres arrancades i no substituïdes.
  
- Tots els documents i els informes que puga presentar la persona interessada que acrediten l'existència d'oliveres, l'arrancada d'aquestes en el període considerat i el fet que el nombre d'oliveres arrancades és com a mínim igual al nombre d'oliveres que es pretén plantar.
  
c) Per a les oliveres i parcel·les plantades abans de l'1 de novembre de 1995 que no figuren en la declaració en vigor de la campanya 98-99
  
- Un informe d'un tècnic agrícola, visat pel col·legi competent, en el qual se certifique que s'ha visitat la parcel·la i que, d'acord amb el desenvolupament vegetatiu apreciat, la plantació raonablement va poder ser realitzada amb anterioritat a l'1 de novembre de 1995.
  
- Tots els documents i les proves que puga presentar la persona interessada que acrediten que la plantació va tenir lloc abans de l'1 de novembre de 1995.
  
Article 7. Instrucció de l'expedient i resolució
  
1. Els serveis tècnics de la Conselleria d'Agricultura, Pesca i Alimentació instruiran un expedient per cada declaració i verificaran les dades consignades en les declaracions de plantació efectuades pels olivicultors, així com els elements de prova aportats, i realitzaran les comprovacions in situ que es considere necessàries amb aquesta finalitat. Elaboraran un informe del resultat dels controls, que s'incorporarà a l'expedient, el qual es tramitarà d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El director dels serveis territorials de la Conselleria d'Agricultura, Pesca i Alimentació, a proposta motivada del cap de la Secció de Producció Vegetal, resoldrà els expedients i comunicarà a la persona interessada la informació següent per cada parcel·la objecte de la declaració:
  
a) Dades cadastrals de la parcel·la, identificació sobre plànol cadastral i nombre total d'oliveres admeses per a l'ajuda a partir de l'1 de novembre del 2001.
  
b) Dades cadastrals de la parcel·la, identificació sobre plànol cadastral i nombre total d'oliveres no admeses per a l'ajuda a partir de l'1 de novembre del 2001.
  
En el supòsit que l'expedient corresponga a un olivicultor associat a una OPR, es remetrà una còpia de la resolució a l'organització mencionada.
  
3. Els serveis territorials remetran sense demora a la Direcció General de Desenvolupament Rural i Producció Agrària una comunicació de les resolucions dictades, així com qualsevol incidència administrativa que tinguera lloc, amb la qual cosa es procedirà a la inscripció de les parcel·les admeses en el registre de parcel·les amb dret a l'ajuda a partir de l'1 de novembre del 2001. La inscripció provisional es convertirà en definitiva quan la resolució siga ferma i caldrà adequar les dades del registre al resultat final de la resolució.
  
CAPÍTOL II
  
Noves plantacions a partir de l'1 de novembre de 1998
  
Article 8. Declaracions prèvies d'intenció de plantar
  
1. A partir de l'1 de novembre de 1998, qualsevol olivicultor que haja d'efectuar una plantació d'oliveres i desitge que aquesta siga inclosa en el règim d'ajuda en vigor a partir de l'1 de novembre del 2001, haurà d'efectuar abans de la plantació una declaració prèvia d'intenció de plantar, d'acord amb el que s'estableix en aquesta ordre.
  
2. En el cas particular que s'haja procedit a l'arrancada d'oliveres en el període comprés entre el 2 de maig i la data d'entrada en vigor d'aquesta ordre, i no s'haguera produït la plantació d'oliveres de substitució, l'olivicultor haurà de presentar, a fi de conservar els drets de replantació, una declaració d'intenció prèvia de plantar, en el termini de 30 dies naturals des de la publicació d'aquesta ordre.
  
Aquesta declaració es farà de conformitat amb el que es disposa en l'article 9 i caldrà esmentar únicament les parcel·les en què s'ha efectuat l'arrancada.
  
Article 9. Model, lloc i terminis de presentació
  
1. La declaració prèvia s'efectuarà per termes municipals i a raó d'una sola declaració per campanya de comercialització, i caldrà ajustar-se al model que amb aquesta finalitat facilitarà la Conselleria d'Agricultura, Pesca i Alimentació. Si es presentaren més d'una declaració per campanya, sols es prendrà en consideració a l'efecte d'aquesta ordre la presentada en primer lloc.
  
2. Les declaracions prèvies es presentaran, per a cada campanya de comercialització, abans de l'1 de desembre, davant:
  
- La OPR, per al cas que l'olivicultor estiga integrat en la mateixa campanya per a la qual es presenta la declaració.
  
- En la resta de casos, en les oficines comarcals i en els serveis territorials de la Conselleria d'Agricultura, Pesca i Alimentació, així com en qualsevol dels llocs previstos en l'article 38 de la Llei 30/1992, de 26 de novembre.
  
Les OPR presentaran les declaracions rebudes dels seus associats en els serveis territorials de la Conselleria d'Agricultura, Pesca i Alimentació corresponents a la província a què pertanya la declaració, com a més tard al final del segon mes següent al del registre. No obstant això, les declaracions rebudes en el mes de novembre es presentaran abans de l'1 de gener de la campanya en curs.
  
Article 10. Instrucció de l'expedient
  
Els serveis tècnics de la Conselleria d'Agricultura, Pesca i Alimentació instruiran sense demora un expedient per cada declaració prèvia d'intenció de plantar, i procediran a comprovar totes les dades consignades en la declaració realitzant les visites in situ que calga a l'efecte de comprovar els aspectes següents:
  
a) Localització geogràfica i cadastral de la parcel·la a plantar, amb confirmació de no haver-se iniciat els treballs de plantació, com també l'existència d'oliveres a la parcel·la amb indicació de nombre i any aproximat de plantació en cas que es tracte d'oliveres joves.
  
b) Localització geogràfica i cadastral de la parcel·la a arrancar, amb confirmació de no haver-se iniciat els treballs d'arrancada, com també l'existència d'oliveres a la parcel·la en una quantitat igual o superior a la indicada en la declaració.
  
c) Per al cas que les oliveres a plantar a la parcel·la siguen oliveres addicionals, en el sentit de l'article 4 del Reglament CE 2.366/98, es comprovarà que la parcel·la a plantar està inclosa en el programa aprovat per la Comissió.
  
Amb les informacions obtingudes, els serveis tècnics de la Conselleria d'Agricultura, Pesca i Alimentació elaboraran un informe, on es reflectiran els resultats de les comprovacions realitzades, el qual, juntament amb la documentació presentada pel declarant, serà lliurat al cap de la Secció de Producció Vegetal dels serveis territorials, en el termini màxim de 30 dies naturals comptadors des de la data de presentació davant l'administració.
  
Article 11. Proposta i resolució
  
1. El cap de la Secció de Producció Vegetal elaborarà la proposta motivada de resolució i la lliurarà al director territorial en el termini màxim de 10 dies naturals des que va ser rebuda pels serveis tècnics.
  
El director dels serveis territorials dictarà una resolució, la qual serà comunicada a l'interessat, com a màxim al final del segon mes posterior al de la presentació de la declaració, en la qual s'indicaran els punts següents:
  
a) Referències cadastrals, localització geogràfica i nombre d'oliveres que es consideren substitutives d'oliveres a arrancar, que podran ser incloses amb dret a l'ajuda a partir de l'1 de novembre del 2001.
  
b) Referèncias cadastrals, localització geogràfica i nombre d'oliveres que s'han d'arrancar prèviament a la plantació de les oliveres substitutives.
  
c) Referències cadastrals, localització geogràfica i nombre d'oliveres que es consideren addicionals en el sentit que s'estableix en l'article 4 del Reglament CE 2.366/98, que podran ser incloses amb dret a l'ajuda a partir de l'1 de novembre del 2001, amb indicació del programa aprovat per la Comissió.
  
d) Referències cadastrals, localització geogràfica i nombre d'oliveres que es consideren addicionals, que no podran ser incloses amb dret a l'ajuda a partir de l'1 de novembre del 2001.
  
e) Terminis per a efectuar els treballs de plantació i arrancada, com també calendari i tipus de comunicacions que haurà d'efectuar l'interessat a la Conselleria d'Agricultura, Pesca i Alimentació en acabar cada fase.
  
2. Si l'interessat inicia cap procediment administratiu dels previstos en la Llei 30/1992, de 26 de novembre, en contra de la resolució, els terminis que s'hi estableixen començaran a comptar a partir del moment en què la resolució serà ferma i comunicada a l'interessat.
  
Article 12. Sol·licitud d'ampliació dels terminis d'arrancada i plantació
  
1. Quan l'interessat preveurà que no pot executar els treballs d'arrancada i plantació en els terminis fixats en la resolució, o per causa de força major, podrà sol·licitar al director dels serveis territorials una ampliació dels terminis concedits, i podrà realitzar-ne una proposta segons la seua conveniència.
  
La proposta, que haurà de ser raonada, haurà d'anar acompanyada de la documentació que justifique, a judici de la Conselleria d'Agricultura, Pesca i Alimentació, els motius al·legats per sol·licitar l'ampliació del període d'execució dels treballs.
  
2. Els serveis tècnics de la Conselleria d'Agricultura, Pesca i Alimentació podran sol·licitar a l'interessat l'aportació de documentació addicional a fi de comprovar la veracitat dels motius al·legats, i es podran realitzar visites in situ a fi de verificar aquests motius. Finalitzat, si s'escau, el procediment administratiu corresponent, elaboraran un informe, en el termini màxim d'un mes, on es recolliran els resultats de les comprovacions realitzades, el qual serà remés al cap de la Secció de Producció Vegetal dels serveis territorials.
  
3. El director dels serveis territorials, a proposta motivada del cap de la Secció de Producció Vegetal, dictarà una resolució per la qual denegarà o aprovarà l'ampliació dels terminis d'execució dels treballs i fixarà el nou calendari per a l'execució dels treballs i de les comunicacions a efectuar per l'interessat. L'ampliació concedida començarà a comptar des de l'endemà de la comunicació a l'interessat o, en cas de ser recorreguda, des de l'endemà de la comunicació de la resolució en ferm.
  
4. En el cas de mort del titular de l'expedient, els seus drethavents podran sol·licitar la continuïtat de l'expedient de manera conjunta o per separat, mitjançant un escrit adreçat al director dels serveis territorials de la Conselleria d'Agricultura, Pesca i Alimentació, al qual adjuntaran la documentació acreditativa de ser els hereus de les parcel·les objecte de l'arrancada i plantació, i es comprometran a subrogar-se en els compromisos d'execució adquirits per la persona finada. Els hereus tindran dret, si així ho sol·liciten, a una ampliació dels terminis d'execució dels treballs de sis mesos respecte dels terminis concedits a la persona finada.
  
Article 13. Exercici del permís de plantació
  
Les autoritzacions d'arrancada i plantació només podran ser exercitades pel sol·licitant o, en cas de mort, pels seus hereus, sempre que en aquest últim cas així ho sol·liciten d'acord amb el punt 4 de l'article 10 d'aquesta ordre.
  
En cap cas, llevat de l'excepció ressenyada en aquest article, les autoritzacions d'arrancada i plantació concedides a un peticionari podran ser objecte de cessió o transacció respecte de tercers.
  
Article 14. Resolució d'inscripció de la parcel·la
  
Els serveis tècnics de la Conselleria d'Agricultura, Pesca i Alimentació procediran a comprovar que l'execució dels treballs de plantació i arrancada s'han realitzat d'acord amb les estipulacions contingudes en l'expedient, i elaboraran un informe on es farà constar, en particular, totes les dades explícites en la resolució pel que fa a localització, referències cadastrals, nombre d'oliveres afectades i compliment dels terminis d'execució.
  
El cap de la Secció de Producció Vegetal dels serveis territorials, a la vista de l'informe i les altres dades contingudes en l'expedient, elaborarà una proposta motivada d'acceptació total o parcial de les plantacions efectuades com a acceptades per a l'ajuda en vigor a partir de l'1 de novembre del 2001.
  
El director dels serveis territorials de la Conselleria d'Agricultura, Pesca i Alimentació, d'acord amb la proposta del cap de la Secció de Producció Vegetal, dictarà una resolució en la qual farà constar les dades de les parcel·les admeses i el nombre d'oliveres acceptades amb dret a l'ajuda i les referents a les parcel·les i oliveres no admeses, i la remetrà a l'interessat i a la OPR, en cas de tractar-se d'un olivicultor associat.
  
El director dels serveis territorials de la Conselleria d'Agricultura, Pesca i Alimentació elevarà una proposta, al director general competent, d'inclusió de les parcel·les en el registre de parcel·les amb dret a l'ajuda en el marc de l'organització comuna de mercats del sector de les matèrias grasses en vigor a partir de l'1 de novembre del 2001.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 9 de març de 1999
  
El conseller d'Agricultura, Pesca i Alimentació,
  
SALVADOR ORTELLS ROSELL
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI